Amos (Šarić)/Glava 5.
1 Čujte ovu pjesmu, koju vam kao tužaljku započinjem, kućo Izraelova! 

2 Pade djevojka Izraelova, ne diže se više, povaljena je na zemlji svojoj, nitko je ne pridiže. 

3 Jer onako veli svemogući Gospod: "Grad, koji je pošao u boj s tisuću, održa samo stotinu, a koji je pošao u boj sa stotinu, održa samo deset." Za kuću Izraelovu! 

4 Jest, ovako veli Gospod kući Izraelovoj: "Tražite me, i živjet ćete! 

5 Ali ne tražite Betela! Ne idite u Gilgalu! Ne polazite u Beer-Šebu, jer Gilgala odlazi u ropstvo, a Betel će biti sasvim uništen. 

6 Tražite Gospoda, i živjet ćete! Inače doći će on na kuću Josipovu s ognjem, što ždere, i nitko ne može gasiti u Betelu." 

7 U pelin obraćate pravo i pravednost gazite nogama. 

8 On, koji je stvorio zvijezde Vlašiće i Štapce, koji pretvara tamu u jutro i dan i potamni u noć. On, koji doziva vode morske i izlijeva ih na zemlju: "Gospod" je ime njegovo! 

9 On čini da dođe pogibija na jake, da padne pustoš na tvrđavu. 

10 Mrze na onoga, koji govori pravo na vratima, i grde onoga, koji govori istinu. 

11 Zato, što nogama gazite siromaha i podižete od njega daće žita, možete graditi kuće od tesana kamena, ali nećete nikada stanovati u njima; možete sebi saditi krasne vinograde, ali nećete nikada piti vina iz njih! 

12 Jer dobro znam mnoge opačine vaše, mnogobrojne grijehe vaše: tlačite nedužnoga, primate mito i sudite nepravedno siromahe. 

13 Zato šuti mudrac u ovo vrijeme; jer je zlo vrijeme. 

14 Tražite dobro a ne zlo, da živite! Tada će Gospod, Bog nad vojskama, biti i s vama, kako ste rekli. 

15 Mrzite na zlo i ljubite dobro! Pribavite pravici važnost na vratima! Može biti da se Gospod, Bog nad vojskama, smiluje ostatku Josipovu! 

16 Zato ovako veli Gospod, svemogući Bog nad vojskama: "Na svim putovima bit će tužnjava, u svim ulicama vikat će se: 'Jaoh, jaoh!' Zvat će ratara na žalost, vinogradara k onima, koji umiju naricati. 

17 Tužnjava će vladati u svim vinogradima, kad budem koračao kroz sredinu vašu, Gospod je to rekao. 

18 Teško onima, koji žele dan Gospodnji! Što je dan Gospodnji za vas? On je tama a ne svjetlost. 

19 Bit će, kao kad tko bježi od lava, a nabasa na medvjeda. On možda umakne u svoju kuću i nasloni se rukom svojom na zid, ali ga tada ujede zmija. 

20 Doista, tama je dan Gospodnji a ne svjetlost, mrak i bez vidjela! 

21 "Mrzim i prezirem svečanosti vaše. Ne volim mirisati svetkovina vaših. 

22 Jer ako mi prinosite žrtve paljenice i prinose, to mi se ne dopada. Ne volim vidjeti pomirnih žrtava vaših od tovnih telaca. 

23 Ukloni od mene dreku pjesama svojih! Zvižduk harfa tvojih ne volim slušati. 

24 Navalit će sud kao voda i pravda kao potok što nikad ne presuši. 

25 Jeste li meni prinosili žrtve zaklanice i prinose u pustinji četrdeset godina, kućo Izraelova. 

26 A pritom jeste li naokolo nosili Sikuta, kralja svojega, i Kevana, zvjezdanog boga svojega, idolske likove svoje, što ste ih načinili sebi? 

27 Zato ću pustiti da vas odvedu u progonstvo tamo iza Damaska." Gospod je to rekao; "Bog nad vojskama" ime je njegovo. 

Amos (Šarić)